和德問弟苦雨
作者：牟巘
朝代：宋

paragraphs: 鵓鳩朝喚晴，竹鷄莫催雨。
翛翛晴雨間，平生睡足處。
剝啄忽以詩，使我浪愁苦。
此事屬天公，底用强如許。
淋漓不得休，土偶復於土。
君何見之晚，三歎詠集栩。
不如兩忘言，危坐擁敗絮。
向來夏畦勞，抱甕漢陰圃。
旱澇相乘除，天地只此數。
爲我語老農，未用輕喜怒。
使有二頃田，亦欲荷鋤去。
我評昔遜世，幼安勝根矩。
毋爲苦近名，江湖多數罟。
但看采榮者，隠約殆終古。
彼以膏自煎，謝去非吾侶。
無已則沮溺，躬耕諒所取。
吾儕固長貧，正坐力不武。
所營薄少耳，摶沙尚難聚。
却笑杜陵翁，欲把漏天補。
胡不歸自謀，颼颼破茅宇。
天邊金老鴉，已放晴曜吐。
馬嘶群動起，吾惟守環堵。